KIRJALLINEN KYSYMYS E-2298/02 esittäjä(t): Laura González Álvarez (GUE/NGL) komissiolle. Entrevíasin teollisuusalueella (Tarragona, Espanja) sijaitseva sementtitehdas.



Virallinen lehti nro 028 E , 06/02/2003 s. 0217 - 0218



KIRJALLINEN KYSYMYS E-2298/02 esittäjä(t): Laura González Álvarez (GUE/NGL) komissiolle (25. heinäkuuta 2002) Aihe: Entrevíasin teollisuusalueella (Tarragona, Espanja) sijaitseva sementtitehdas Cementos Esfera S.A. -niminen yritys on perustanut sementtitehtaan Entrevíasin teollisuusalueelle Tarragonaan. Alue on tiheästi asuttu ja siellä on kaksi lasten päiväkotia sekä useita kouluja. Tehtaan etäisyys asuntoalueesta on vaivaiset 300 metriä. Yli 16 000 ihmisen allekirjoittamalla vetoomuksella vastustetaan tehtaan sijoittamista kyseiselle paikalle (tehtaalla on lupa 240 000 tonnin vuosittaiseen tuotantoon ja sen kokonaistuotantokapasiteetti on 1 100 000 tonnia vuodessa), sen aiheuttamien saasteiden ja mahdollisten terveyshaittojen takia. Onko komissio tietoinen tästä tehtaasta? Voiko komissio vahvistaa, onko tässä nimenomaisessa tapauksessa noudatettu seuraavia direktiivejä: - tiettyjen julkisten ja yksityisten hankkeiden ympäristövaikutusten arvioinnista annettu direktiivi 85/337/ETY(1), jota on muutettu direktiivillä 97/11/ETY(2), - tiettyjen suurista polttolaitoksista ilmaan pääsevien epäpuhtauspäästöjen rajoittamisesta annettu direktiivi 88/609/ETY(3), - ympäristön pilaantumisen ehkäisemisen ja vähentämisen yhtenäistämiseksi annettu direktiivi 96/61/EY(4), - ympäristöä koskevan tiedon saannin vapaudesta annettu direktiivi 90/313/ETY(5)? Mihin toimiin komissio perussopimusten valvojana aikoo ryhtyä varmistaakseen yhteisön lainsäädännön noudattamisen tässä tapauksessa? (1) EYVL L 175, 5.7.1985, s. 40. (2) EYVL L 73, 14.3.1997, s. 5. (3) EYVL L 336, 7.12.1988, s. 1. (4) EYVL L 257, 10.10.1996, s. 26. (5) EYVL L 158, 23.6.1990, s. 56. Margot Wallströmin komission puolesta antama vastaus (20. syyskuuta 2002) Komissio ei ole ollut tietoinen parlamentin jäsenen kirjallisessa kysymyksessään mainitsemista seikoista. Tällainen hanke ei kuulu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY, sellaisena kuin se on muutettuna 3. maaliskuuta 1997 annetulla direktiivillä 97/11/EY, liitteessä lueteltuihin hankkeisiin, mutta sementtitehtaat mainitaan direktiivin liitteessä II olevan 5 kohdan b alakohdassa. Vaikutusten arvioinnin tekeminen tällaisista laitoksista voi olla tarpeen, jos niillä on todennäköisesti merkittäviä ympäristövaikutuksia. Laitos ei kuulu tiettyjen suurista polttolaitoksista ilmaan pääsevien epäpuhtauspäästöjen rajoittamisesta 24. marraskuuta 1988 annetun neuvoston direktiivin 88/609/EY soveltamisalaan. Myöskään ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettua neuvoston direktiiviä 96/61/EY ei voi soveltaa tapaukseen. Sen sijaan ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/EY 3 artiklan 1 kohdassa todetaan, että jollei kyseisessä artiklassa toisin säädetä, jäsenvaltioiden on varmistettava, että viranomaisia vaaditaan saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Saman artiklan 4 kohdassa säädetään, että viranomaisen on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta pyydettyjä tietoja on perusteltava. Kyseisen direktiivin 4 artiklassa säädetään kuitenkin, että henkilö, joka katsoo, että hänen tietopyyntönsä on perusteettomasti hylätty tai jätetty huomiotta, taikka että viranomainen on vastannut siihen riittämättömästi, voi hakea tuomioistuimelta tai hallintoviranomaiselta muutosta päätökseen kyseisen kansallisen oikeusjärjestelmän mukaisesti. Kirjallisesta kysymyksestä ei käy ilmi tietoja, joiden perusteella voisi päätellä, onko tapauksessa rikottu direktiiviä 90/313/EY. Komissio lähettää Espanjan viranomaisille kirjeen pyytääkseen niiltä tietoja parlamentin jäsenen mainitsemista seikoista ja yhteisön sellaisesta lainsäädännöstä johtuvien velvollisuuksien noudattamisesta, jota voidaan mahdollisesti soveltaa tähän tapaukseen. Perustamissopimusten valvojana komissio toteuttaa joka tapauksessa tarvittavat toimenpiteet sen varmistamiseksi, että kysymyksessä mainitussa tapauksessa noudatetaan yhteisön lainsäädäntöä.